Лъэпкъым и фIыпIэр ягъэпэрыт, утыку кърахьэ
Илъэс 60-м нэблэгъауэ зи лэжьыгъэр ефIакIуэу къызэзыгъэпэщ КъБР-м и СурэтыщIхэм я зэгухьэныгъэм цIыхуищэм нэблагъэ зэкъуегъэувэ. Абыхэм ящыщщ я цIэр фIыкIэ къраIуэу, пщIэ, щIыхь лъагэ зыхуащIхэу Урысейм и цIыхубэ сурэтыщIхэу Пащты Герман, БжэIумых Хьид, Аккизовэ Сиярэ, КIыщ Му-хьэдин, Урысейм щIыхь зиIэ и сурэтыщI ТхьэкIумащIэ Михаил сымэ. «КъБР-м и цIыхубэ сурэтыщI» цIэ лъапIэр Джанкишиев Ибрэхьим, «Ингуш Республикэм и цIыхубэ сурэтыщI» цIэр Баккуев Владимир къыхуагъэфэщащ. Пащты Герман ХудожествэмкIэ урысей академием хэтщ, КIыщ Мухьэдин КъБР-м и цыхубэ сурэтыщIщ.
Куэдым я IэдакъэщIэкIхэр къэралым и мызакъуэу, Европэм, Америкэм, КъуэкIыпIэ Гъунэгъум щагъэлъагъуэ, цIыху щхьэхуэхэм я коллекцэм щахъумэ.
КъБР-м и СурэтыщIхэм я зэгухьэныгъэм хэтхэр унэтIыныгъэ зэмылIэужьыгъуэхэмкIэ Iэзагъ ин, зэфIэкI зыбгъэдэлъ IэпщIэлъапщIэхэщ, нэхъыжьхэм къагъэсэбэпу щыта Iэмалыжьхэмрэ иджырей бгъэдыхьэкIэхэмрэ гъэщIэгъуэну зэхэзыухуэнэфхэщ.
Зэгухьэныгъэм и тхьэмадэ Темыркъан Геннадий зэрыжиIэмкIэ, абыхэм я гупым илъэс къэс цIыхущIэхэр къыхашэ зэпытщ. Хабзэм къызэригъэувым тету, илъэсым и пэщIэдзэм щыуэ зэщхьэщыха хэхыныгъэхэр ирагъэкIуэкI. НэхъыфIу къалъытахэм я IэдакъэщIэкIхэр Москва ирагъэхь, абы тIэунейрэ лэжьыгъэхэр къыщапщытэжри, хуэфащэу къалъытэмэ, УФ-м и СурэтыщIхэм я зэгухьэныгъэм хагъэхьэ. Къыхэгъэщыпхъэщ Союзым ухыхьэн папщIэ республикэмрэ абы и адрыщIхэмрэ гъэлъэгъуэныгъэ ущиIэн зэрыхуейр. Я IэзагъымкIэ Къэбэрдей-Балъкъэрым зи цIэр къыщацIыхуа Щокъарэ (Кхъуэжь) Дианэ, Мэзло Руслан, Галинский Яромир сымэщ нэхъ щIалэу зэгухьэныгъэм хэтыр.
Адыгэхэм я махуэм ирихьэлIэу КъБР-м и Лъэпкъ музейм сурэтыщI 74-м я IэдакъэщIэкIхэр утыку къыщрахьэнущ, абыхэм ящыщу цIыхуиплIыр Сирием къикIыжа адыгэхэм ящыщщ (Басам Ибрэхьим, Ачмыжь Мусэ, Соснакъ Мухьэмэд, Ибрэхьим Марианнэ сымэ).
Темыркъан Геннадий зэрыжиIэмкIэ, Адыгэхэм я махуэм и мызакъуэу, илъэсым и кIыхьагъкIэ лъэпкъым и фIыпIэр ягъэпэрыт, утыку кърахьэ зэпытщ. Апхуэдэ гъэлъэгъуэныгъэхэр Абхъазым, Адыгейм, нэгъуэщI щIыналъэхэми къыщызэрагъэпэщри, а IэмалымкIи ди зэпыщIэныгъэр нэхъ быдэ ящI.
КъБР-м и СурэтыщIхэм я зэгухьэныгъэм зэфIигъэкIахэри мащIэкъым, зэхуигъэувыжа къалэнхэри цIыкIукъым. КIыщ Мухьэ-дин илъэс 75-рэ щрикъум ирихьэлIэу, гъатхэпэм и 8-м, хуэгъэпсауэ выставкэхэр, Колкутин зэщхьэгъусэхэм, зи Iэпкълъэпкъым дерт иIэ сабийхэм я IэдакъэщIэкIхэм я гъэлъэгъуэныгъэхэр, нэгъуэщI куэди къызэрагъэпэщащ. Ерчэн Исуф, Азэмэт Светланэ, Трындык Николай сымэ я махуэ лъапIэхэм ирихьэлIэу, Абхъазым щыщ сурэтыщIхэм я IэдакъэщIэкIхэм я выставкэ, нэгъуэщI куэдымкIи мы гъэм дагъэгуфIэну я мурадщ.
Инэрокъуэ Данэ.
